《晚甘园芍药盛开莼江招饮》
清代·周振采

君留燕，吾适鲁，去年花时各羁旅。鞭梢两地恰归来，一时花下同宾主。

殿春朵朵翻琼英，白头相对千花明。有酒但作长鲸饮，有句肯学寒螀鸣。

物情共艳三公爵，魏国声名兆花萼。我与君家共息机，无须离别怅分飞。

朱朱白白皆堪赏，不羡扬州金带围。

作者简介：江苏山阳人，字白民，号菘畦。拔贡生。家本富有，让家产于弟。笃志穷经，持躬纯朴，八股文有盛名，而应试辄不利。诗亦清隽。乾隆中，督抚先后以孝廉、博学鸿词、经学荐，皆不就。